Поштована председавајућа,

породице несталих лица,

представници удружења несталих лица,

међународних организација,

представници државних институција,

поштовани медији

На почетку бих желела да вам пренесем искрене поздраве председника Комисије за нестала лица Владе Републике Србије, Вељка Одаловића, који због неодложних обавеза није у могућности да данас присуствује округлом столу на овако важну и значајну тему.

Желела бих да се захвалим породицама несталих лица на стрпљењу, подршци и поверењу које су нам указали током вођења овог процеса, удружењима на ангажовању и помоћи коју су нам несебично пружали кроз окупљања чланова породица, обележавања важних датума, организовање трибина, конференција и достављање расположивих информација за решавање случајева несталих лица али и представницима међународних организција МКЦК, ИЦМП и УНДП на досадашњем интересовању, сарадњи, ангажовању и помоћи коју су ове организације пружале Републици Србији и Комисији за нестала лица у решавању овог значајног хуманитарног питања.

Користим ову прилику да истакнем значај доношења Закона о несталим лицима који има за циљ да подстакне процес проналажења несталих лица уреди заштиту и унапреди права несталих лица, смртно страдалих лица за која није познато место укопа и чланова њихових породица, али и дефинише надлежност и поступак тражења, вођење евиденција и остала питања у вези са тражењем, ексхумацијом и идентификацијом несталих и смртно страдалих лица за које није познато место укопа. Нацрт закона о несталим лицима је у завршној фази израде и ускоро би требало да уђе у процедуру и у току следеће године угледа светлост дана.

Обавеза домаћих институција је пружање информација породицама несталих лица које имају право да сазнају истину о судбинама својих најближих, а ускраћивање информација о несталима представља грубо кршење људских права чланова њихових породица.

Данас се Комисија суочава са најкомплекснијом ситуацијом у тражењу несталих лица од успостављања односа са земљама насталим распадом бивше СФРЈ али и са привременим институцијама самоуправе на АП КиМ, јер има захтеве за тражење несталих лица према више страна у региону и обрнуто резултати рада искључиво зависе од спремности за сарадњу других страна укључених у овај процес јер су лица која се воде као нестала лна листи Републике Србије нестала на просторима сада других држава или на простору Косова и Метохије, због чега је правно уређење и регулисање сарадње од посебног значаја.

И поред правно регулисане сарадње са другим странама укљученим у овај процес уочен је висок степен политизације. Скоро, у потпуности је дошло до застоја у сарадњи са Р. Хрватском (последњи билатерални састанак је одржан 23.10.2020. године у Београду) и привременим институцијама самоуправе на АП КиМ (последњи састанак Радне групе за нестала лица на Косову је одржан 16. априла 2021. године у Београду). Препознавши сложеност ситуације председник Комисије је организовао трилатерални састанак надлежних тела за тражење несталих лица Р.Србије, БиХ и Црне Горе, на ком ком су се све три стране сложиле да одсуство сарадње Р.Хрватске и Приштине у многоме негативно утиче на решавање проблематике несталих лица и јавно позвале Загреб и Приштину да дају свој допринос ради решавања што већег броја случајева несталих лица а посебно у решавању преко 4.000 неидентификованих посмртних остатака који се налазе у мртвачницама широм региона и то: око 900 у Р. Хрватској, 3.000 БиХ и 350 у Приштини.

Имајући у виду, карактер оружаних сукоба на простору бивше СФРЈ и АП КиМ, али и чињеницу да је од укупног броја лица која су се водила као нестала преко 70% случајева до сада решено, процес тражења несталих лица постаје све сложенији и тежи. После више од тридесет година од почетка сукоба, у региону се води као нестало још око 10.000 лица.

У службеним евиденцијама Комисије, које се воде на основу Закона о управљању миграцијама, као нестало се води укупно **2.349** лица и то: **1.562** лица у Р. Хрватској, **219** лица у Босни и Херцеговини и **568** лица на АП КиМ, српске и неалбанске националности.

Последице догађаја 1990-тих година се осећају и данас, а регионална сарадња има важну улогу у њиховом ублажавању.

Такво опредељење надлежни органи Републике Србије су потврдили спровођењем конкретних активности на својој територији, кроз транспарентан процес, без обзира на било коју различитост, укључујући омогућавање присуства свим заинтересованим странама у складу са позитвним прописима и уз примену највиших професионалних и стручних стандарда, што је дало значајне резултате у решавању великог броја случајева несталих лица. На територији Републике Србије су ексхумирани посмртни остатаци укупно 1.402 лица, од којих је 457 НН лица ексхумирано на градским гробљима и 31 лице на појединачним гробним местима у вези са оружаним сукобима на простору бивше Југославије и пет измештених гробница у централној Србији у вези са конфликтом на КиМ где је ексхумирано 914 лица са локација Батајница, Перућац, Петрово Село, Рудница и Кижевак. Од овог броја ексхумираних идентификовано је и предато заинтересованим странама и породицама у Србији 299 лица у вези са оружаним сукобима на простору бивше СФРЈ и 914 лица албанске националности који су предати УНМИК, ЕУЛЕКС и приштинској делегацији Радне групе за нестала лица.

Ниједна информација коју је добила Комисија за теренску проверу или ексхумацију посмртних остатака несталих лица није остала непроверена у присуству заинтересованих страна и овакав однос Комисија с правом очекује и од других страна укључених у процес тражења несталих лица.

У прилог томе говори чињеница да у Р. Хрватској још увек није завршен процес ексхумација лица српске националности жртава акција хрватске војске и полиције „Бљесак“ и „Олуја“ где још увек има 36 регистрованих гробних места које чекају на ексхумацију али и десетине достављених појединачних захтева за ексхумацију и идентификацију које се не спроводе. Такође, слична ситуација је и у односима са Приштином.

Полазећи од сложености ситуације у процесу ексхумација и идентификација жртава оружаних сукоба на простору бивше Југославије и АП КиМ, методом ДНК анализе створене су велике могућности за сигурну идентификацију посмртних остатака, чиме се обезбеђује научни интегритет самог процеса и његова веродостојност, што је од посебног значаја за породице несталих лица које су сигурне да преузимају посмртне остатке својих најближих, али и за кривично-правни аспект процеса, јер правосудни органи располажу неспорно утврђеним идентитетима жртава.

Сматрамо да би наставак активности везаних за заједнички ДНК програм Међународне комисије за нестала лица, који подразумева централизовану базу коштаних и крвних ДНК профила и других форензичких података, допринео решавању већег броја ових случајева, посебно имајући у виду да се Република Хрватска није у потпуности интегрисала у овај програм.

Подстицај решавању питања несталих лица уследио је кроз Берлински процес на Лондонском самиту за Западни Балкан 10. јула 2018. године, где је стављен акценат на помирење и решавање питања која проистичу из сукоба на простору бивше Југославије, укључујући и питање несталих лица, што представља један од приоритета. Том приликом земље Европске уније и учеснице Самита Западног Балкана потписале су, на нивоу премијера, Заједничку декларацију о несталим лицима, која представља кључни документ зато што подржава права свих породица несталих лица на истину, правду и обештећење. Након тога, 6. новембра 2018. године у Хагу, потписан је Оквирни план за решавање питања несталих лица из сукоба на подручју бивше Југославије. Потписници Оквирног плана су представници домаћих институција надлежних за тражење несталих лица у вези са оружаним сукобима на простору бивше Југославије током деведесетих година Републике Србије, Црне Горе, Босне и Херцеговине, Републике Хрватске и тзв. Косова.

Комисији за нестала лица у наведеном аспекту процеса пружа помоћ Међународна комисија за нестала лица, са којом је поред већ закључених Споразума о сарадњи, потписан и Споразум између Комисије и МКНЛ о учешћу у пројекту регионалне листе несталих „База података активних случајева лица несталих услед оружаних сукоба у бившој Југославији“ у новембру 2017. године. Домаће институције су у протеклом периоду интензивно радиле на усаглашавању различитих вредности података како би се обезбедило јавно објављивање ове регионалне базе података 3. новембра ове године у Хагу, као једине базе података ове врсте у свету.

Узимајући у обзир остварене резултате кроз овај механизам мултилатералне сарадње, неопходно је и доследно поштовање потписаних билатералних споразума, протокола и успостављених механизма сарадње, ради њихове пуне примене, како би се постигли бољи резултати у решавању конкретних случајева у циљу смањења броја лица која се још увек воде као нестала.

Желела бих да истакнем и активности МКЦК које у многоме дају допринос домаћим институцијама надлежним за тражење несталих лица у региону а односе се на претраге међународних архива, у циљу прибављања документације и информација о несталим лицима али и прибављању сателитских снимака терена на основу којих се утврђују микро локације на којима су покопани посмртни остаци жртава.

Такође, велики допринос ова организација даје и по питању менталног здравља породица несталих кроз пружање психосоцијалне помоћи овим породицама али и помагачима у процесу тражења несталих лица.

Међународно присуство и међународни мониторинг су значајни за решавање проблематике несталих лица у региону, а посебно на подручју АП КиМ, где се без њиховог ангажовања овај процес не може реализовати, па стога треба инсистирати на даљем присуству релевантних међународних организација у складу са њиховим мандатом.

Комисија има дневне контакте са породицама несталих лица у циљу информисања о актуелном стању случајева и прикупљања нових сазнања и чињеница, које могу помоћи у решавању судбине њихових несталих чланова. Комисија обавештава породице о чињеницама смрти њихових чланова, пружа помоћ у организацији преузимања посмртних остатака, обезбеђивању документације, рефундирању трошкова превоза и сахране. Такође, Комисија сарађује и са удружењима породица несталих лица, преко којих реализује део својих активности и пружа им материјалну помоћ кроз финансирање пројеката путем јавних позива и друге видове подршке.

Иако је нерешена судбина несталих лица у сукобима током 90-их година прошлог века и даље је важно хуманитарно питање на простору бивше СФРЈ и АП КиМ, још увек нису евидентирана сва нестала лица, нису прикупљени референтни узорци за ДНК анализу од свих сродника несталих лица, недостатак информација о могућим појединачним и масовним гробницама и тешкоће у идентификацији ексхумираних посмртних остатака и даље представљају кључну препреку за решавање преосталих случајева несталих лица. Сам процес је, и поред наших сталних напора, укупно гледано, и даље спор, и потребно је снажније политичко опредељење подржано финансијским и техничким средствима.

И на крају, користим ову прилику да се захвалим представницима Удружења породица киднапованих и несталих лица на Косову и Метохији на организацији овог округлог стола, породицама несталих, представницима удружења породица несталих, представницима међународних организација, на досада исказаној упорности, разумевању и посвећености овом процесу.